求驗傳媒

求驗傳媒係一個喺2014年9月成立、主題係打擊包括內容農場在內嘅網上流言同埋假新聞，同埋專門指出傳媒報道謬誤嘅Facebook專頁。求驗傳媒嘅管理者曾受唔同媒體，例如香港嘅《明報》同埋英國嘅英國廣播公司訪問，其中《明報》曾邀請求驗傳媒評選2016年十大假新聞。佢哋發表嘅闢謠文亦曾經被《蘋果日報》、《香港01》等媒體引用。截至2021年8月7號，該專頁有超過16萬人讚好。

被公眾關注嘅新聞求證事跡 
求驗傳媒嘅新聞驗證工作入面比較受關注嘅，有亞洲金融風暴北京救港謠言，同埋喺2019年香港區議會選舉期間，以至香港修例風波入面，親中陣營針對香港泛民主派嘅流料。

2019年香港區議會選舉 
喺2019年香港區議會選舉，多名泛民主派候選人都被抹黑，其後求驗傳媒都有進行求證工作。

喺佐敦南選區，以民主動力名義參選嘅陳梓維對戰民建聯葉傲冬，之後陳梓維勝出選舉。不過，喺候選人簡介入面，陳嘅政綱同個人照片，都同葉傲冬形成咗莫大對比，選後幾日，微博等一啲中國大陸社交網站同埋唔少親中陣營網民群組開始造謠抹黑陳梓維係弱智人士，又製作改圖，之後求驗傳媒揭發呢啲親中陣營改圖嘅不實指控。
 喺南昌北選區，公民黨派出劉家衡出戰、擊敗民建聯雙料議員鄭泳舜後，有網上謠言指劉家衡係「著名援交女」、「AV天使」，又有親中陣營網民發布假新聞話「AV天使都當選！香港死得未？」，亦被求驗傳媒揭發。
 喺清河選區，泛民主派嘅袁浩倫喺當選後被一個名為「港聞速遞」嘅微博帳號抹黑為「毒癮患者」，被求驗傳媒批評以抹黑對手嚟掩蓋自己陣營嘅不足，其實係喺度荼毒國家人民，散播無知。

香港互聯網
類:Facebook專頁